Lierni Azkargorta

Lierni Azkargorta Ruiz de Egino (Lazkao, Gipuzkoa, 1979ko abuztuaren 21a) erizaina eta idazlea da.

 Bizitza 
Erizaintza ikasketak egin zituen Donostiako EHUn, eta ondoren Fisioterapia ikasketak Zaragozako Unibertsitatean. Gaur egun lanbidez erizaina da, Familia eta Komunitateko Erizaintzan espezializatua. Idazteari oso gazte zelarik ekin zion, eta geroztik, hainbat literatur lehiaketatan saritu dute.

2002. urtean, Maria de Maeztu Literatur Lehiaketan saritu zitzaion lana, Argi-itzalak  izenburuko ipuina, Emakume begiradak (Montejurra, 2002) izeneko liburuan argitaratua.

Tarte luze baten ondoren, idazteari berriz ere ekin zion. Beste hainbat sariren artean, 2021ean, Iruña Hiria Nazioarteko Poesia Lehiaketa irabazi zuen. Lehiaketa honi esker, urte horretan bertan, bere lehen liburua argitaratu zuen: Eripoemia (Denonartean, 2021). 

Lau urte geroago,  Anatomia bertikalak (Balea Zuria, 2025) liburua argitaratu zuen, gaixotasuna eta minaren zentzuaren bila dabilen poema-bilduma, barrualdea eta kanpoaldea, mina duen gizabanakoa eta minari lekurik egiten ez dion gizartearen arteko talka jasotzen duena. Horrela, liburuak, Rainer Maria Rilke poetaren bertso-lerro ezagun bati bira eman eta, "beldurgarria dena edertasunaren hasiera besterik ez dela" ondorioztatzen du. Hori azaltzeko, aurkezpen egunean, perlarik ederrenaren bila munduan barrena ibili zen merkatariaren parabola erabili zuen. Izan ere, perla bat sortzeko ostrak gaixotu egin behar du: geroz eta gaixotasun luzeagoa eta gogorragoa jasan, orduan eta perla handi eta ederragoa sortuko du. 

 Sariak 
Ipuin alorrean

 1998, 2001 eta 2002: Eibarko Hiria Gazteen Ipuin Lehiaketa. 

 1999: Laudioko Udala eta  Bizenta Mogel Ipuin Lehiaketa.  

 2001, 2002, 2019 eta 2020: Lizarrako Maria de Maeztu Literatur Lehiaketa. Lehiaketa horri esker, Argi-itzalak izenburuko ipuina Emakume begiradak (Montejurra, 2002) izeneko liburuan argitaratu zioten.

Poesia alorrean

 2020: Lasarte-Oriako Literaturako XXXIV. Lehiaketa. 

 2021: Iruña Hiria Nazioarteko Poesia Lehiaketa. Lehiaketa honi esker, lehen liburua argitaratu zuen, Eripoemia izeneko poema-bilduma.

 2022: Iruntzian lanarekin, Nafar Ateneoa IV. Nazioarteko Poesia Sariketa.

 Lanak 
 Poesia 
 Eripoemia (2021, Denonartean)
 Anatomia betikalak (2025, Balea Zuria)

 Erreferentziak 

 Kanpo estekak 
 «Poema liburu bat gaixo dagoen gizarte baten minari», Berria, 2025-06-13.
 Lierni Azkargortari egindako elkarrizketa: «Poesia eritasunean sendabide», Euskadi Irratia, 2022-02-14.

Kategoria:Lazkaotarrak
Kategoria:Gipuzkoako idazleak
Kategoria:Euskal Herriko erizainak
Kategoria:XXI. mendeko emakume idazleak
Kategoria:XXI. mendeko Euskal Herriko idazleak
Kategoria:Emakume poetak
Kategoria:Emakume erizainak